标题：推拿抉微
推拿抉微
序属性：涂君蔚生，余之忘形友也。性介直，有奇志，好学能深思。民国五年，毕业于豫南师范学校，方将展其所学，以显于世，卒以落落愤时，退居闾里，日沉潜乎典籍，观摩乎金石，咏诵挥洒之余，间亦涉猎医药百家之书。适其时地方苦疾疫，而乡曲少医药，君试其术以治人，无不活。遂慨然以为士之欲求有济于世也，须得其时。彼禹稷益弃，不逢盛世，则一匹夫，而与草木同腐耳。岂若仓公扁鹊之伦，树德当时，流惠后世之易哉。于是益致力于医，极深研几，苦心孤诣，举凡《黄帝素问》之秘，雷公岐伯之奥，无不尽其玄妙，穷其幽邃。其术益精，其活人益众，蒙赐者皆已口勒而心铭矣，固无庸余言以为重轻也。丙寅春，以事来梁，知好或劝之悬壶，君谓一人之力有限，所活无多，乃以幼科哑症，书之善本，世无良医，叔焉忧之，拟先编订救世，然后考正群书。今年夏，《推拿抉微》书成，嘱为之序。余谓君集各家之名言，本历年之经验，阐幽抉微，多所发明，信可谓赤子之宝筏，幼儿之福星。然尚愿君之推此志也以往，将泽加天下，不仅以医名也。
\x戊辰六月二十日同邑牧芸张士杰谨序\x自序余少壮多病，旋即弃儒业医，研究《内》、《难》、《伤寒》诸书，固非谙于小儿各科者也。然以幼科之求治者，余每以延医大人之法治之，亦恒着效。是小儿之柔嫩脏腑，除不堪消受重剂药外，未始与大人相异者矣。惟以儿性各殊，有可服药与不可服药之区别，余以感受此种困难，屡思征求其他捷易方术。旋闻里南有陶石庵者，工推拿之法，余心焉慕之，间亦演习此术，以手代药。然所购推拿各书，仅有《铁镜录》、《推拿广意》、《保赤推拿》数种。夏禹铸之《铁镜录》，症治粗具，而其推拿各法，未免过于简陋。陈紫山之《推拿广意》，略备推拿，而其各种惊症，未免过于荒谬。夏英白之《保赤推拿》，法简明矣，术精确矣，而其认症用药诸法，具属阙如。以之治疗幼科，又安可视为若操左券乎？余鉴于此中得失，蓄志重为编著者，已非一日。而以时不我假，卒未如愿。乙丑冬，蒋师厄守信阳，余以困居城内，无所事事，始获从事编著。月余城围解，时间既少，脱稿尤难。丙寅夏，抵汴垣，届冬历春夏迄秋，年又十一阅月，方能脱稿。噫！是书之成也，虽参证各家，拉杂成篇，不无瑕疵可指，而此心此志，总冀于世不无小补云耳。
\x民国十七年戊辰河南信阳涂蔚生序于汴垣医室\x凡例一本书以选择精细之推拿法，加以注释为主题，故定名曰《推拿抉微》。一本书推拿法之属性，均系摘录息县夏英白先生者。因其法简而明，较他书为独优美故也。一夏英白之推拿法，虽系精纯，而其认证用药诸法，具属阙如，尚为未尽美善。故本书以采摘各家认证诸法为补助，以成全璧。一本书虽系采择前贤认证用药之精华，而前贤间有未臻完善者，则余参以己见，务使其认证精确，治法完善，以免婴儿夭札。一余之风症惊症诸谈，颇为前贤所未道及，均系从实验中得来。而实验中之所以得来，则完全根据脏腑生化之理，加以真确之论断，与凭空思索者，绝相悬殊。以之治儿固可，以之治大人亦无不可。一绘图注穴，为审视治疗法之第一要着。而前之小儿诸书，所绘头面诸穴，均极错误，不可根据。本书则务使图精穴确，易于明了，以免习医者徒事疑虑，毫无定凭。一本书所绘头面诸图，业医者必须平素详为审阅，记忆纯熟。庶免临症含糊，至演手忙脚乱，无所适从之患。一本书虽未将小儿一切症治，尽行列入，而其主要症治，已算括其概略。业医者固可作为参考，而举凡养儿各家，亦可各置一本，以备临时选用。一推拿法虽发明多年，而乡间愚夫愚妇，以未耳闻目及，每生疑畏。我等如值此疑难地位之时，则须详为解释，使其胸襟冰释，我方得尽是术，至解释之法，则在略曰∶人之头面手掌诸穴，与内部脏腑，均相连系。脏腑是其根本，诸穴是其苗叶，小儿肉既嫩脆，推其苗叶，根本自易牵动云。一本书所有一切药之分量，俱以小儿六岁时为标准。若儿未满六岁，或已超过六岁以上者，俱可以此标准增加或减少。一本书凡系摘取某某人者，即将某某人名字列入，冠其节论之首，恐系掩人之长，正所以炫己短也。节录夏英白先生推拿凡例一凡云拿者，总言以医手在儿经穴，以用诸法也。推者医指按经穴挤而上下之也，掐者医指在儿经穴入而向后出也；搓者医指在儿经穴往来摩之也；摇者或于儿头，或于儿手，使之动也；摄者医以两指摄儿皮，微用力而略动也；扯者于儿皮轻轻频摄之，而频弃之也；揉者医以指按儿经穴，不离其处而旋转之也；运者医以指于儿经穴，由此往彼也；刮者医指挨儿皮肤，略加力而下也；分者以两手之指，由儿经穴划向两边也；和者医以两手之指，由儿两处经穴，合于中间一处也。医者于用法时，具全副善念慈心，无半点浮词躁之，则一切神而明之，存乎其人矣。一凡为推拿法医者，己之大指，不可修留爪甲，但以指头肉用力，有爪甲则为伤儿皮肤矣。医者最宜轻稳，莫致儿皮肤疼痛。一儿病重者，医人以麝香粘己指；轻者，以葱姜水浸己指，则用一切法，始可开闭窍。一推拿法须在下午半日为之。盖上半日阳气正盛，在儿关窍推拿，多不能入。一指头箕斗旋纹处有火。若治儿热症，医者可用大指尖，勿将指头箕斗纹处推拿。一是书未注明所推拿之数，以儿有大小强弱之异，病有轻重之殊。儿之大者强者，病之重者，用数多；儿之小者弱者，病之轻者，用数少。多则用几百，少者用几十。一是书原指某脏某腑，寒则用某法，热则用某法，虚者用某法，实者用某法。若素全不明医理，何能辨寒热虚实，倘或错用，亦能为害，故认症宜真。
推拿抉微节选
审察苗窍夏禹铸曰；望闻问切，固医家之不可少一者也。在大方脉则然，而小儿科则惟以望为主，问则继，闻则次，而切则无矣。经云∶切而知之之谓巧。夫小儿六脉未全，切无可切，而巧亦无所用其巧矣。问而知之之谓工。小儿于未言语时，问之无可问；即于能言者问之，多不以真对，是问之不必问，而工亦无所用其工。闻而知之之谓圣。小儿初病之时，声音或不失其常，至病久而气丧，气丧而声失，闻之无可闻，而圣又何所见其圣。况书又曰∶哭声不响赴阴君，而亦有不赴阴君者何？无非泥其声而不得肺之绝与不绝故也。吾故曰以望为主。曰∶五脏之体隐而理微，望从何处？曰体固隐矣，然发见于苗窍颜色之间者，用无不周；理固微矣，乃昭著于四大五官之外者，无一不显。中庸所谓费而隐，显之微者，不可引之相发明哉。故小儿病于内，必形于外，外者内之着也。
望形审窍，自知其病，按病推拿用药，见效之速，未有不如响之应声者。内有脏，曰心，曰肝，曰脾，曰肺，曰肾。五脏不可望，惟望五脏之苗与窍。舌乃心之苗，红紫，心热也；肿黑，心火极也；淡白，虚也。鼻准与牙床乃脾之窍，鼻红燥，脾热也；惨黄，脾败也，牙床红肿，脾热也；破烂，胃火也。唇乃脾胃之窍，红紫热也；淡白，虚也；如黑漆者，脾胃绝也，口左扯，肝风也；右扯，脾之痰也。鼻孔肺之窍，干燥，热也；流清涕，寒也。耳与齿乃肾之窍，耳鸣，气不和也；耳流脓，肾热也；齿如黄豆，肾气绝也。目乃肝之窍，勇视而转睛者，风也，直视而睛不转者，肝之将绝也。以目分言之，又属五脏之窍。黑珠属肝，纯是黄色，凶症也。白珠属肺，色青，肝气伤也；淡黄色，腑有积滞也，老黄色，乃肺受湿热也。瞳人属肾，无光彩，又兼发黄，肾气虚也。大眼角属大肠，破烂，肺有风也。小眼角属小肠，破烂，心有热也。上皮属脾，肿，脾伤也。下皮属胃，青色，胃有寒也。上下皮睡合不紧，露线缝者，脾胃极虚也。面有五位，五脏各有所属，额属心，离火也；左腮属肝，震木也，右腮属肺，兑金也；唇之下属肾，坎水也。五脏里也，六腑表也。小肠心之表，小便短黄涩痛，心热也；清长而利虚也。胃乃脾之表，唇红而吐，胃热也；唇惨白而吐，胃虚也；唇色平常而吐，作伤胃论。大肠肺之表，大便闭结，肺有火也；肺无热而便闭，必血枯，不可通下；脱肛，肺虚也。胆乃肝之表，口苦，肝旺也；闻声着吓，肝虚也。膀胱肾之表，居脐下气海之右，有名无形，筋肿筋痛，肾水之寒气入膀胱也。
面有五色∶一曰红，红病在心，面红者热；一曰青，青病在肝，面青者痛；一曰黄；黄病在脾，面黄脾伤；一曰白，白病在肺，面白者寒；一曰黑；黑病在肾，面黑而无润泽，肾气败也。望其色，若异于平日，而苗窍之色与面色相符，则脏腑虚实，无有不验者矣。涂蔚生曰∶夏禹铸先生此篇望形证论，固于小儿之大体病状，略形完备，似具一种特别慧思心得者。然其所谓不可切，必问，不可闻，是则未免过于拘泥，偏于非其常事者也。盖有病之儿，未必尽系六脉未全，不可用切；未必尽系不会言语，不必以问；未必尽系好谎，问之多不以实对；未必尽系病久失音，闻无可闻者也。纵其六脉未全，言语未能，平素好谎，病久失音，不可根据切与闻问，而其每日怀抱之父母，未常稍离左右，岂有不可问其饮食起居为何若者乎？吾故曰∶禹铸此论，未免过于拘泥。然则设遇如此之儿，吾人将何以处此。曰∶舍去切闻，持望与问。因诊断平常之医师，全恃问症，以为疗治者也。
至其所谓耳鸣气不和，固属小儿诚有之事，然耳鸣究系肾虚者多。因儿有禀受先天浓薄，与脏腑传克之异，不可谓小儿无情欲之私，便无肾虚等事也。若夫所谓瞳人无光，兼发黄为肾虚之黄字，则不如易作焦字为妥。因发黄之儿颇多，发黄者，未必肾虚；肾虚者，未必发黄。然肾水干涸，不能上滋毛发，究见何状？曰外形焦燥，稀落作穗。若以发黄为肾虚，恐人于发黄之儿患病，尽认为肾虚；而发焦作穗之儿，反无以名之也。其所谓上眼皮属脾，下眼皮属胃，虽无大差，亦不如以上胃下脾为妥。因阳上阴下，此天地化生之定义也。其所谓小便清利而长为小肠虚，必须兼有别症，方可断为虚症，因小便宜于清利也。其所谓五脏里也，六腑表也，根据旧书习惯说法，似乎未可浓非。然阴阳互相对待，六腑各配一脏，除手厥阴心包络，配匹手少阳三焦人多不知外，人每呼为五脏六腑。我辈既确知三焦实有其物，亦有配匹，即可力改前非。其所谓膀胱为肾之表，有名无形，则确属有误。盖古人只有谓三焦有名无形者，实则不知三焦为何物，即内而上中下三焦脏腑相连系之油膜，外而肥瘦肉间相隔之白膜也。若夫膀胱，则更有名有形，其为肾行水之府也，则火蒸水化，上升而为津液，外达而为卫气。其受肾邪热之传也，则溺道涩滞不通，而为癃闭，半通而为淋浊；其当肾火之败也，则非少腹寒结胀满疼痛，即溺多而或不禁。
前人见牲畜已死，膀胱收缩莫辨，遂谓其有上口无下口，是不知其上口已在下焦油膜连网之中也。若谓其有名无形，则其块然一物，果何以置之？至其所谓筋肿筋痛一层，义更难会，不知其是指外肾阴茎？抑是指周身之筋？盖肝主筋，而膀胱不主筋也。第一集·认症法五脏各有所司夏禹铸曰∶心乃一身之主，通身皆心司之，专主血，专司神，（如惊悸不安，属心虚。）泪（无因而泪者，心热也。）茎（阳物也，肿者心热也。）汗，（身瘦不动而汗者，心虚也。）以上有病，俱从心治。涂蔚生曰∶汗者人身阳气之变体也。饮水入胃，经火煽烁，其化而为气者，由胃之通体微丝管，上布外出，发散于周身肌肉之间，是为卫气；其化之不尽者，又经膀胱蒸发一次，上行外达；余滓始下出而为溺。盖膀胱如釜中盛水，丹田如灶底添薪也。其中膀胱与肾透出之气，既上行着于口鼻而为津液，外达于皮肤而为卫气，而汗之所以发生者，则犹空气之遇冷变而为雨，口气之着漆石复化而为水也。如卫阳已虚，不能自相维御，则继续后来之气，遂形滴沥漏出，以外自汗，此为阳虚自汗之定义也。然汗为阳，而血为阴，血非气不长，气非血不摄，是不动而汗，宜从心治之说，亦有理由。脾专司元气（气弱者，脾虚。）气（又分司汗，气虚盗汗）。肌肉（消瘦者脾虚。）痰（实痰动者脾湿也，虚痰动者脾虚。）思虑（过则伤脾。）以上有病俱从脾治。涂蔚生曰∶观此，是禹铸于气之化生，汗之原委，尚未深知梗概者也。气之化生，余于上节已略言之。然胃与膀胱之所以能化生气者，则又全赖乎两肾中先天一点真阳之气。有此一点真阳之气，而后能化生脾胃后天之气。盖两肾中间，是命门真火，火潜于水，化生肾系三焦油膜之气，而后始能化生脏腑，及其气血也。故称此种之气始为元气，非脾之专司运化，可为气血之助者比也。
盗汗明是阴虚，又与阳虚自汗有异。而阴虚所以盗汗者，因阴血既虚，则火无所养，故乘人睡眠气来根据归阴血之际，侵越气分，逼其出而为汗也。其虚痰实痰之辨，亦属含糊，观后自知。至其所谓思虑伤脾，则多半在于大人，小儿颇少此症。因心火之阳，可以化生脾之阳土；心血之阴，可以化生脾之阴土。今心火思虑不息，则阴血被其煎熬受伤，而脾之所恃乎柔汁，以化谷之坚质者，亦于是乎伤矣，故曰伤脾。肺专司声音，（音弱者、肺虚也；有声不出者，痰蔽也；声散者，肺气不敛也；无声者，肺绝也。）热（出在肺，）毛（碎痒者肺燥，不润者肺虚。）腠理（内外皮肉不密，则汗出。）以上有病俱从肺治。涂蔚生曰∶人之皮肤，具有隙孔，俗称毛孔，非若铜铁之坚实平板，不透空气者也。吾人如以显微镜检察人之周身，则见吾人一呼气，而毛孔亦一开而呼气；吾人一吸气，而毛空亦一闭而吸气。又试于吾人之热天出汗自见，然热虽出在肺，而却不生在肺。盖人饮食入胃，其水谷之精华，必经火化而后为律液，为气血以充溢脏腑，周流皮肤，而温热全体者也。至其所谓司腠理，是其未识腠理为肥肉内瘦肉外之白膜，与内部三焦之油膜相连系而为少阳所司也。盖少阳系自肾系生板油，网油膜油，以上生胸间之膈膜，肝之膜油。心之包络，与周身之腠理，无不相连属者也。虽少阳有手足之分，而其为上下内外之油膜则一。
若少阳气盛，则能收摄汗液，使之不向外溢。否则其气虚败，或为风邪所袭，则汗必侵越而出矣。肝专司血，（血弱者，肝虚也）。血（又分司汗，血虚自汗），筋（抽掣者，肝风也）。以上有病，俱从肝治。涂蔚生曰∶阳虚自汗，余解已见前。禹铸注为血虚自汗，未免有误。至肝风之所以抽掣者，则多由于血虚不能荣筋也。肾专司骨齿耳，以上有病俱从肾治。涂蔚生曰∶肾之所以主骨，治骨之所以治肾，理虽微而实易了。西洋之所以谈骨极精，分别极细，而不得治骨之术者，以其不知骨为肾主也。夫骨之所以肾主之者，以两肾中间白膜一条，是为肾系，贯透脊骨之间。脊骨间之骨髓，即肾中所生之脂肪也。有此脂髓，而后能生巨细之骨骼，全身皆然。故治骨之痿败，宜滋补肾阴。夏禹铸曰∶脾肺内有伤，皆从外入。如父母舐犊过爱，则饮食伤脾；护持疏失，则六淫伤肺。至于心肝肾，无有伤处。到成人后，生情欲多房事伤肾，守钱贪财谷伤心，动违常时，恼怒伤肝。乃如之症，远近尽多，卓溪虽有良方，惜手鞭长莫及。第一集·认症法形色部位指南赋陈紫山曰∶保婴一术，号日哑科。口不能言，脉无可视，惟形色以为凭，竭心思以施治。故业擅于专门，以补化工不及。欲知有病，必观乎色。左颊青龙属肝，右颊白虎属肺。天庭高而离阳心火，地阁低而坎阴肾水。鼻在面中，脾应唇际。观乎色之所现，知其病之所起。舌乃心之苗，目乃肝之系。胃流注于两颐，肾通窍于两耳。爪则筋系，而脾为之运，发乃血余，而肾为之主。脾司手足，肾运牙齿。苟本脏之或衰，即所属之失败。能观乎外，可知其内。红光见而热痰壅盛，青色露而凉痫怔悸。如煤之黑兮，中恶传逆；似橘之黄兮，土脾吐痢。白乃疳痨，紫为热炽。青遮口角难医，黑掩太阳莫治。年寿赤光，多生脓血；山根青黑，频见灾危。朱雀见于双瞳，火入水乡；青龙绕于口角，肝乘脾部。泻痢而面赤者宜防，咳嗽而色青者可畏。面青而唇口撮，疼痛方殷；面赤而目窜视，惊搐将至。火光焰焰，外感风寒；金气浮浮，中藏积滞。乍黄乍白，疳热连绵；又青又赤，风邪紧急。气乏兮，囟陷成坑；血衰兮，头毛作穗。脾冷则口角流涎，肝热则目生眵泪。面目虚浮，定腹胀而气喘；眉毛频蹙，必腹痛而多啼。
风气二池如黄土，则为不宜，左右两颊似青黛，即或客忤。风门黑主疝，而青主惊。方广昏凶，而光滑吉。手如数物兮，肝风将发；面若涂朱兮，心火实炎。伸缩就冷，阳热无疑；坐卧爱暖，阴寒可必。肚大脚细，脾欲困而成疳；目瞪口张，势已危而必毙。察之若精，必得其理。鸦声鱼口，枉费神思。肉脱皮干，劳神无益。蛔虫兮，脾胃皆败；唇冷兮脾脏先亏。然五体以头为尊，一面惟神可恃。况乎声有轻重之不同，啼有干湿之顿异。病之初作，必先呵欠；火之将发，忽作惊啼。重舌木舌，积热心脾；哽气喘气，火伤肝肺。齿龈宣露牙疳，丁奚哺露食积。心热欲卧而不能，脾热好睡而不歇。咳嗽失音者肺痿，病后失音者肾怯。腹痛而口流清水者虫多，泻痢而大便酸臭者食积。口频撮而脾虚，舌长伸而心热。烦热在心，恶见灯光；疳热在脾，爱吃泥土。鸡胸兮，肺火胀于胸膈，龟背兮，肾风入于骨髓。鼻干黑燥，金受火刑，肚大青筋，土遭木克。吁瘤疮疥，皆毒之流连；五疳泻痢，总食积之停滞。腹痛寒侵，口疮热症。
脐风忌乎一腊，蒸变防于周年。惊自热来，痫由痰至。惊本心生，风从肝使。急惊属热，宜乎清凉；慢惊属虚，宜于补治。痘曰天疮，疹日麻子。痘属五脏，疹属六腑。疹宜清凉，痘宜温补。先明阴阳，次识脏腑，补泻得宜，治有何误？贵临机之通变，勿执一以成模。涂蔚生曰∶此篇有难解之处，如丁奚哺露与鸡胸是也。有解未妥之处，如腹痛寒侵，惊自热来，痘宜温补是也。盖必腹痛而具有面白唇青之状，始可断为寒侵也。惊是一症，风又是一症，而惊之与风，亦未必俱自热来。痘症亦多有内部实热，未必尽宜温补也。至其所谓疹曰麻子，亦宜有别。因吾乡之所谓疹子，多是细粒如粟米状，亦有谓其痧子者，因其细粒又如砂子也。麻子则其形体颇大，较痘为剧，系痘症中之最危险者也。此解是否有当，尚希高明指正。第一集·认症法以色诊病陈紫山曰∶五色多在面，吉凶要观形。红赤多积热，风生肝胆惊。面黄多食积，唇白是寒侵。青黑眉间出，黄梁梦里人。五声由肺出，肺绝哭无声。气短咽喉塞，喘多医者惊。哑声热不退，腹痛冷相侵。听罢知虚实，存知在耳鸣。小儿无脉诊，吉凶虎口凭。涂蔚生曰∶存知在耳鸣一句难解，当缺以待考。小儿除生仅数月，脉微难诊外，余俱有脉可凭，未可谓之为无脉可诊。而风气命三关，究为视病之所，亦不能执虎口以为凭断者也。陈紫山曰？面部气色为十二经总现之处，而五位色青者，惊积不散，欲发风候；五位色红者，伤寒痰积壅盛，惊悸不安；五位色黄者，食积瘕，疳候痞癖；五位色白者，脉气不实，滑泻吐痢；五位色黑者，脏腑欲绝，为疾危恶候。面青眼青，肝之病也；面赤唇红，心之病也；面黄鼻黄，脾之病也；面颊白色，肺之病也。五脏各有所生，细探其色，即知其表里虚实，禀赋盈亏。其补泻寒热之法，诚大彰明较著者也。涂蔚生曰∶此节名为讲求五位之病，而五位中之肾部承浆一位，偏未列入。未知是作者故意删去，抑是印者遗失。至其上节所谓唇白是寒侵，亦尚未妥，因唇白之人，多系血虚也。第一集·认症法五视法陈紫山曰∶凡视小儿神气目色有五∶一视目色，二听声音，三视囟门，四视形容，五视毛发。此五者，虽不能全，若得两目精神，声音响亮，十可保其六七耳。视目色；夫两目乃六脏精华所聚，一身精华所萃；若是睛珠黑光满轮，精神明快，儿必长寿；虽然加病，亦易全愈。若白珠多，黑珠昏朦，睛珠或黄或小，精神昏懒，此父母先天之气血薄弱，受禀既亏，儿多灾患也。听声音∶凡小儿声音大而响亮，乃六脏六腑气血充盈，儿必易长成人。如生来不曾大声啼哭，此必有一脏阴窍之未通，神气之未足，或声如啾唧咿唔之状，此儿必不寿矣。视囟门∶盖儿前囟门乃禀母血而充，后囟门乃受父精而实。若前后囟门充实，其儿必寿。如父之精气不足，耽嗜酒色，令儿后囟空虚不实。如母之原禀不足，血虚病多，令儿前囟虚软不坚，好生疾病。如父母气血俱不足，其儿必夭。若此，则父母不能保其天年耳。前囟即道家所谓泥丸宫，后囟即脑后顶门中，名曰百会。前后囟门俱不合，名曰解颅。视形容∶凡儿口大鼻端，眉清目秀，五岳相朝，部位相等，此乃福寿之基，一生无疾。若口小鼻短，眉心促绉，皮肤涩滞，虽无病而终夭；设或不夭，而终贫贱也。视毛发∶夫毛发受父母血而成，故名血余也。母血充实，儿发则色黑而光润；母血虚弱，或胎漏败堕，或纵酒多淫，儿发必黄槁焦枯，或生疳瘦之患，寿亦不长之兆也。第一集·认症法